คลังเคาะเดินหน้ากอช. ขอ2สัปดาห์ชงเข้าครม.
คลังตัดสินใจเดินหน้า กอช. แจ้งนายกฯ ขอ 2 สัปดาห์เสนอ ครม.
28 ม.ค. 2558

คลังตัดสินใจเดินหน้า กอช. แจ้งนายกฯ ขอ 2 สัปดาห์เสนอ ครม.
นายสมหมาย ภาษี รมว.คลัง เปิดเผยว่า ได้รายงาน พล.อ.ประยุทธ์ จันทร์โอชา นายกรัฐมนตรี รับทราบแล้วว่า คลังจะเดินหน้ากองทุนการออมแห่งชาติ (กอช.) ต่อไป และขอเวลาอีกประมาณ 2 สัปดาห์ เพื่อทำรายละเอียดการดำเนินการ กอช. ให้คณะรัฐมนตรี (ครม.) เห็นชอบ
นอกจากนี้ กระทรวงการคลังได้ตั้งคณะทำงานร่วมกับกระทรวงแรงงาน เพื่อหาแนวทางการให้สมาชิกประกันสังคมตามมาตรา 40 (3) มารวมกับ กอช. เพื่อไม่ให้เกิดความซ้ำซ้อนในการดำเนินการ 
ทั้งนี้ เมื่อวันที่ 27 ม.ค. 2558 ตัวแทนเครือข่ายภาคประชาชนได้เข้ายื่นหนังสือถึง รมว.คลัง ขอให้เดินหน้า กอช.ต่อไป เนื่องจากกฎหมายมีผลบังคับมาตั้งแต่วันที่ 11 พ.ค. 2554 จนถึงขณะนี้เป็นเวลา 3 ปี แต่ยังไม่สามารถเปิดรับสมาชิกได้ ทำให้แรงงานนอกระบบที่ต้องการเป็นสมาชิก กอช. เสียโอกาสที่จะได้รับประโยชน์จาก กอช.
สำหรับ กอช. เป็นกองทุนการออมเพื่อเกษียณอายุ วัตถุประสงค์เพื่อให้แรงงานนอกระบบประมาณ 35 ล้านราย อายุ 15 ปีขึ้นไป และไม่ได้อยู่ในระบบกองทุนการเกษียณอื่น สามารถสมัครเข้าเป็นสมาชิก กอช.ได้ โดยต้องจ่ายเงินสมทบเข้ากองทุนทุกเดือน หรือทุกปี โดยรัฐบาลจ่ายสมทบเดือนละไม่เกิน 100 บาท ซึ่งหากมีการออมตั้งแต่อายุน้อยและต่อเนื่อง หลังเกษียณจะได้รับเงินบำนาญเดือนละ 5,000-8 หมื่นบาท เงินชราภาพที่รัฐบาลจ่ายสมทบทำให้มีรายได้พอต่อการยังชีพ ไม่เป็นภาระงบประมาณ